Joggie gepos ná hy toeskouer stamp | Netwerk24
Joggie gepos ná hy toeskouer stamp
14 Desember 2019 13:16
Patrick Reed (links) en sy joggie, Kessler Karain, Donderdag op die eerste dag van die Presidentebeker-toernooi in Melbourne. Karain is verbied om Sondag Reed se gholfsak op die laaste dag van die toernooi te dra. Foto: AP
Die voorval het gebeur nadat Reed en sy spanmaat Webb Simpson in die oggend se beterbal-sessie met 5 en 3 deur CT Pan en Hideki Matsuyama afgeransel is.
Die toeskouer het Reed gevloek terwyl hy en Karain, wat ook Reed se swaer is, met hul gholfkarretjie op pad terug was na die klubhuis. 'n Woedende Karain het hom toe gekonfronteer en in die proses gestamp.
Volgens Karain het die toeskouer gesê: "Jy f****n suig."
"Ek het waarskynlik toe ook 'n paar kragwoorde gebruik," het Karain later in 'n verklaring gesê.
Reed word nog heelweek in Melbourne uitgekoggel nadat hy verlede week in 'n toernooi in die Bahamas verneuk het deur doelbewus die posisie van sy bal in 'n sandkuil te verbeter. Hy is toe met twee houe gestraf.
Die Amerikaanse PGA-reeks, onder wie se vaandel die Presidentebeker aangebied word, het ná dese besluit dat Karain nie Sondag mag terugkeer vir die beslissende enkelspelwedstryde nie.
Reed sê hy respekteer die PGA-reeks se besluit en het bygevoeg dat hy nou net daarop fokus om die Presidentebeker vir Amerika te help wen.
Die Internasionale span, waarvan Ernie Els die kaptein is, gaan die laaste dag met 'n voorsprong van 10-8 begin. Daar word 12 enkelspel-wedstryde beslis en die span wat eerste 15½ punte op die telbord het, wen.
Die Internasionale span kon in 1999, op die einste Royal Melbourne-baan, laas met die VSA afreken. – Reuters en Sportredaksie